|  |  |
| --- | --- |
|  | **სენაკის მუნიციპალიტეტის საშუალოვადიანი განვითარების დოკუმენტი (2020 - 2023)**  2019 წელი |

სენაკის მუნიციპალიტეტის საშუალოვადიანი განვითარების დოკუმენტი მომზადებულია პროექტის „მონაწილეობითი ადგილობრივი განვითარება“ გაეროს განვითარების პროგრამის (UNDP) პროექტების „რეგიონული და ადგილობრივი განვითარების ხელშეწყობა საქართველოში (FRLD 2)” და „დეცენტრალიზაციისა და კარგი მმართველობის ხელშეწყობა ადგილობრივ დონეზე (DGG)” ფარგლებში კონტრაქტორი ორგანიზაციის საქართველოს ახალგაზრდა ეკონომისტთა ასოციაციის (AYEG) მონაწილეობით, დანიის საგარეო საქმეთა სამინისტროს, შვეიცარიის განვითარებისა და თანამშრომლობის სააგენტოსა (SDC) და ავსტრიის განვითარების თანამშრომლობის (ADC) ფინანსური მხარდაჭერით.

წინამდებარე გამოცემაში გამოთქმული მოსაზრებები ავტორისეულია და შეიძლება არ ასახავდეს დონორი ორგანიზაციების მოსაზრებებს.

****

სარჩევი

[წინასიტყვაობა 1](#_Toc39850799)

[1. მუნიციპალიტეტის ხედვა, მიზნები და ამოცანები 2](#_Toc39850800)

[2. სიტუაციის ანალიზი 5](#_Toc39850801)

[2.1 ძირითადი სოციალურ-ეკონომიკური მონაცემების მიმოხილვა 5](#_Toc39850802)

[2.2 მუნიციპალიტეტის ეკონომიკა 6](#_Toc39850803)

[2.3 მუნიციპალიტეტის ინფრასტრუქტურა 9](#_Toc39850804)

[2.4 ჯანდაცვა და სოციალური მდგომარეობა 12](#_Toc39850805)

[2.5 განათლება, კულტურა და სპორტი 13](#_Toc39850806)

[2.6 გარემოს დაცვა 14](#_Toc39850807)

[2.7 მუნიციპალური სერვისები და მმართველობა 15](#_Toc39850808)

[3. SWOT ანალიზი 16](#_Toc39850809)

[4. განხორციელების მექანიზმი 18](#_Toc39850810)

[5. მონიტორინგი და შეფასება 23](#_Toc39850811)

[დანართი 25](#_Toc39850812)

# წინასიტყვაობა

სენაკის მუნიციპალიტეტის საშუალოვადიანი განვითარების დოკუმენტი (2020 - 2023) წარმოადგენს მუნიციპალიტეტის სოციალური და ეკონომიკური განვითარების მიზნით მტკიცებულებებზე დაფუძნებულ და დაინტერესებული მხარეების თანამონაწილეობით შემუშავებულ დოკუმენტს, რაც გამოიხატება არსებული საჭიროებების შესწავლაში, მიზნების განსაზღვრაში და მათ მისაღწევად საჭირო ღონისძიებების შემუშავებასა და განხორციელებაში.

სენაკის მუნიციპალიტეტის საშუალოვადიანი განვითარების დოკუმენტი წარმოადგენს სენაკის საშუალოვადიან სოციალურ-ეკონომიკური განვითარების ძირითად გეგმას, რომელიც ასახავს ადგილობრივ მთავარ მიზნებს, ამოცანებს და მათი მიღწევის კონკრეტულ მექანიზმებს.

**შემუშავების პროცესი** - მუნიციპალიტეტის საშუალოვადიანი განვითარების დოკუმენტის შემუშავების პროცესი ითვალისწინებდა მაღალ სამოქალაქო აქტივობას და ინტერესთა ყველა ჯგუფის შეხედულების გაანალიზებას. სწორედ, თანამონაწილეობით პრინციპს ეფუძნება დოკუმენტის შემუშავების პროცესი და წარმოადგენს კომპლექსურ მიდგომას გააერთიანოს სხვადასხვა მხარეების ინტერესები, მოსაზრებები და პრობლემების გადაჭრის ხედვა, განვითარებისა და პროგრესის საზიარო მიზნის მისაღწევად.

დოკუმენტის შემუშავების პროცესის ინიციატორი იყო მუნიციპალიტეტის მერი, რომელმაც ჩამოაყალიბა დოკუმენტის შემუშავებაზე პასუხისმგებელი დაგეგმვის სამუშაო ჯგუფი. დაგეგმვის სამუშაო ჯგუფმა იხელმძღვანელა პროექტის ფარგლებში შექმნილი „მუნიციპალიტეტის საშუალოვადიანი განვითარების დოკუმენტის შედგენის პრაქტიკული სახელმძღვანელო“ მეთოდოლოგიით და უზრუნველყო დაგეგმვის პროცესში სამოქალაქო და კერძო სექტორის მაღალი ჩართულობა, ქალებისა და ახალგაზრდების აქტიური მონაწილეობით.

# მუნიციპალიტეტის ხედვა, მიზნები და ამოცანები

**მუნიციპალიტეტის ხედვა -**  სენაკის მუნიციპალიტეტი არის ადგილი, სადაც საზოგადეობის წარმომადგენლები ჩართულები არიან ადგილობრივი მნიშვნელობის სოციალურ-ეკონომიკური საკითხების მოგვარებაში, გამართულია მუნიციპალური ინფრასტრუქტურა, განვითარებულია ტურიზმი, სოფლის მეურნეობის ტრადიციული და ახალი დარგები, გამოიყენება ალტერნატიული ენერგოწყაროები.

სენაკის მუნიციპალიტეტში მნიშვნელოვანია კულტურის, განათლების და ტურისტულ-რეკრეაციული ინფრასტრუქტურის განვითარება და ცხოვრებისთვის მიმზიდველი და უსაფრთხო გარემოს შექმნა.

დოკუმენტის წინამდებარე ნაწილში წარმოდგენილია სენაკის მუნიციპალიტეტის საშუალოვადიანი მიზნები და ამოცანები და მათი შესაბამისი შედეგები, რომელთა დადგომაც ივარაუდება შემდგომი 4 წლის განმავლობაში შესაბამისი მუნიციპალური პროექტებისა თუ პროგრამების განხორციელების შედეგად.

|  |  |  |  |
| --- | --- | --- | --- |
| **მიზანი 1.** | **მუნიციპალური ინფრასტრუქტურის გაუმჯობესება** | | |
| ამოცანა 1.1 | სასოფლოს-სამეურნეო სავარგულებამდე მისასვლელი გზების მოწესრიგება; | | |
| ამოცანა 1.2 | ხიდ-ბოგირების რეაბილიტაცია; | | |
| ამოცანა 1.3 | მრავალსართულიანი საცხოვრებელი სახლების რეაბილიტაცია; | | |
| ამოცანა 1.4 | რკინა-ბეტონის სანიაღვრე არხებისა და კოლექტორების მოწყობა; | | |
| ამოცანა 1.5 | კეთილმოწყობის სამუშაოების გახორციელება ქალაქსა და სოფლებში. | | |
| შედეგი 1. | | რეაბილიტირებულია 53 კმ მუნიციპალური გზა და 32 ხიდ-ბოგირი, ასევე მუნიციპალიტეტში არსებული 24 მრავალსართულიანი საცხოვრებელი სახლი; რეაბილიტირებულია სანიაღვრე არხები, გამწვანებისა და კეთილმოწყობის სამუშაოები განხორციელებულია ქალაქსა და თემებში, უზრუნველყოფილია მოსახლეობის უსაფრთხო და კომფორტული გადაადგილება, შემცირებულია სატრანსპორტო ხარჯები. |
| **მიზანი 2.** | **მუნიციპალიტეტში ეკონომიკის განვითარების ხელშეწყობა** | | |
| ამოცანა 2.1 | მუნიციპალიტეტში არსებული საინვესტიციო პოტენციალის შესახებ ინფორმირებულობის გაზრდა; | | |
| ამოცანა 2.2 | მუნიციპალიტეტის ტურისტული პოტენციალის პოპულარიზაცია; | | |
| ამოცანა 2.3 | გადამამუშავებელი საწარმოების შექმნის ხელშეწყობა; | | |
| ამოცანა 2.4 | ფერმერთა უწყვეტი განათლების სისტემის დანერგვა; | | |
| ამოცანა 2.5 | მიწის ნაყოფიერების მართვის ეფექტური სამსახურის ჩამოყალიბება. | | |
| შედეგი 2. | | მუნიციპალიტეტში იზრდება ინვესტიციების მოცულობა, გაიზარდა გადამამუშავებელი საწარმოების რაოდენობა, მუნიციპალიტეტში არსებული ბუნებრივი და ტურისტული რესურსების მაქსიმალურად ათვისება ხდება, სამეურნეო სავარგულების მიწის ნაყოფიერება უმჯობესდება, აუთვისებელი ფართობები დატვირთულია მიზნობრივად და გაზრდილია მოსავლიანობა, სამეურნეო საქმიანობები ხორციელდება სრული აგროღონისძიებების დაცვით მრავალწლიანი ფართობების 13% მობილიზებულია სამეურნეო საქმიანობისათვის. |
| **მიზანი 3.** | **მუნიციპალიტეტის მოსახლეობისათვის სუფთა გარემოში ცხოვრების უზრუნველყოფა და ტურისტებისათვის მისაღები დასასვენებელი გარემოს შექმნა.** | | |
| ამოცანა 3.1 | ტურისტული და საკომუნიკაციო ინფრასტრუქტურის გაუმჯობესება; | | |
| ამოცანა 3.2 | რეკრეაცუილი და გასართობი სივრცის მოწყობა, თოკების პარკის და „ზიპლინის“ მოწყობა; ქალაქში 15 სკვერისა და პარკის გამწვანებისა და კეთილმოწყობის სამუშაოების ჩატარება; | | |
| ამოცანა 3.3 | ნარჩენების მართვის სისტემის გამართვა მუნიციპალიტეტში არსებული გეგმის შესაბამისად; | | |
| შედეგი 3. | მუნიციპალიტეტის მოსახლეიბისათვის ჯანსაღი, სუფთა გარემოს შექმნა და ტურისტებისთვის კომფორტული რეკრეაციული ზონის შექმნა. ვიზიტორების მიერ დახარჯული თანხა იქნება დამატებითი შემოსავალი ადგილობრივი მეწარმეებისთვის, საოჯახო ტიპის სასტუმროებისთვის და მუნიციპალიტეტის ბიუჯეტისთვის. | |
| **მიზანი 4.** | **სოციალურად დაუცველი ფენების საჭიროებების დაკმაყოფილებაზე ორიენტირებული მუნიციპალური სოციალური პოლიტიკის განხორციელება** | | |
| ამოცანა 4.1 | თირკმლის ჩანაცვლებით თერაპიაზე მყოფი მოქალაქეების შესაბამისი სამედიცინო აპარატის შესაძენად საჭირო თანხის მოძიება; | | |
| ამოცანა 4.2 | შესაბამისი კვალიფიკაციის მქონე ექიმის არარსებობის შემთხვევაში კადრის მოძიება და გადამზადება; | | |
| ამოცანა 4.3 | იშვიათი დაავადების მქონე ბავშვების სახლემწიფო და საერთაშორისო პროგრამებში ჩართვის ხელშეწყობა; | | |
| ამოცანა 4.4 | ადგილობრივი ბიუჯეტიდან ამ კატეგორიის ადამიანებისთვის მეტი თანხის გამოყოფა. | | |
| შედეგი 4. | დიალიზზე მყოფ მოქალაქეთა ტრანსპორტირების დისკომფორტის მოხსნა და ხარჯების შემცირება; მოხდება პროგრამაში ჩართულ ოჯახთა და ბავშვთა სოციალური და ჯანმრთელობის მდგომარეობის გაუმჯობესება. | |
| **მიზანი 5.** | **სკოლამდელი აღზრდისა და ზოგადი განათლების ხელშეწყობა.** | | |
| ამოცანა 5.1 | ბაღებში ბავშვებისათვის ინფრასტრუქტურის, კვების, ჰიგიენის, მატერიალურ-ტექნიკური ბაზის სახელმწიფო სტანდარტების შესაბამისობასთან მიახლოვება; | | |
| ამოცანა 5.2 | ბაღებში არსებული პედაგოგების და სხვა პერსონალის შესაბამისი გადამზადების უზრუნველყოფა; | | |
| ამოცანა 5.3 | სალოტბარო და კლასიკური განათლების მქონე ახალგაზრდების მუნიციპალიტეტში დასაქმების ხელშეწყობა შესაბამისი პროგრამებით. | | |

|  |  |
| --- | --- |
| შედეგი 5. | საბავშვო ბაღის აღსაზრდელებისათვის თანამედრო, ადაპტირებული საგანმანათლებლო სივრცი შექმნა. |

|  |  |  |
| --- | --- | --- |
| **მიზანი 6.** | **ახალგაზრდული სივრცეების მოწყობა და სპორტული ინფრასტრუქტურის გაუმჯობესება** | |
| ამოცანა 6.1 | ახალგაზრდული ინიციატივების მხარდაჭერა; | |
| ამოცანა 6.2 | ახალგაზრდებში ჯანსაღი ცხოვრების წესის ხელშეწყობა; | |
| ამოცანა 6.3 | კულტურული და გასართობი ღონისძიებების ხელშეწყობა. | |
| შედეგი 6. | ახალგაზრდები აქტიურად იქნებიან ჩართულები მიმდინარე საკითხების მოგვარებაში და ახალგაზრდული იდეების განხორციელებაში. სამოქალაქო განათლების მიღების შემდეგ, მათ ეცოდინიებათ თავიანთ უფლებები და ვალდებულებები ქვეყანაში მიმდინარე ახალგაზრდული პოლიტიკის მიმართ, გაიზრდება მათი კონკურენტუნარიანობა, რაც აისახება მათ სამომავლო საქმიანობაზე. |

# სიტუაციის ანალიზი

## 2.1 ძირითადი სოციალურ-ეკონომიკური მონაცემების მიმოხილვა

სენაკის მუნიციპლიტეტი მდებარეობს დასავლეთ საქართველოში, კოლხეთის დაბლობზე, სამეგრელო-ზემო სვანეთის მხარეში. მუნიციპალიტეტის ტერიტორია 520,7 კვ. კმ-ს შედგენს. საშუალო სიმაღლე ზღვის დონიდან 16 მ. სენაკის მუნიციპალიტეტი ხშირი სატრანსპორტო ქსელით დაკავშირებულია დედაქალაქ თბილისთან და სხვა მუნიციპალიტეტებთან. ქალაქის ცენტრალურ ნაწილში გადის ამიერკავკასიის რკინიგზის ხაზი და მდებარეობს სარკინიგზო სადგური „სენაკი“. ასევე გადის ლესელიძე-სენაკი-თბილისის საერთაშორისო მნიშვნელობის საავტომობილო გზა.

სენაკის ადმინისტრაციული ცენტრია ქ. სენაკი, რომელიც ქალაქის სტატუსით 1924 წლიდან სარგებლობს. სენაკის მუნიციპალიტეტის შემადგენლობაში შედის 15 ადმინისტრაციულ ტერიტორიული ერთეული (იხ. დანართი 1).

სენაკის მუნიციპალიტეტი მდიდარია მიწისქვეშა წყლებით. თერმული მინერალური წყაროები გვხვდება მენჯში, ლეძაძამეში, ზანაში, ნოქალაქევში, ფოცხოში, ახალსოფელში.

განსაკუთრებით პოპულარობით სარგებლობდა კურორტი მენჯი, როგორც ადგილობრივ, ისე საერთაშორისო დონეზე. მისი წამყვანი ფაქტორი იყო საყოველთაო სამკურნალო თვისებების მქონე გოგირდ-წყალბადის და ქლორ-ნატრიუმიანი მინერალური წყალი +24 გრადუსი ტემპერატურით, რომელიც ეფექტური იყო საყრდენ-მამოძრავებელი აპარატის ქრონიკული, პერიფერიული ნერვიული, გულ-სისხლძარღვთა სისტემის, ნივთიერებათა ცვლის დარღვევის, კანის და გინეკოლოგიური პროფილის დაავადებების ბალნეოთერაპიისათვის.

1993 წლიდან მდგომარეობა კურორტზე მკვეთრად გაუარესდა სანატორიუმის შენობებში დევნილების ჩასახლების გამო. შეწყდა სააბაზანოს და კურორტის ფუნქციონირება.

მუნიციპალიტეტში არსებობს სამშენებლო მასალების ძლიერი რესურსი და პოტენციალი, როგორიცაა: სააგურე თიხა, კირი, ხრეში, ქვიშა, კირქვა.

სენაკის მუნიციპალიტეტის ტერიტორიაზე ხელმისაწვდომია სამშენებლო აგურის წარმოებისათვის საუკეთესო ხარისხის თიხა (რომლის მარაგი წინასწარი მონაცემებით შეადგენს 30 წელს), ასევე, სოფელ ეკის ტერიტორიაზე არის შენობა-ნაგებობების მოსაპირკეთებლად გამოსაყენებელი მაღალი ხარისხის საამშენებლო ქვა.

სენაკის მუნიციპალიტეტის მოსახლეობა 2019 წლის 1 იანვრის სტატისტიკით შეადგენს 39,0 ათას კაცს, რაც მთლიანად რეგიონის მოსახლეობის 11%-ია. მათგან ქალაქად მცხოვრებთა რაოდენობა, მუნიციპალიტეტის ფარგლებში, 54%-ია, ხოლო 46 % ნაწილდება სასოფლო დასახლებებზე. მოსახლეობის რიცხოვნობა ბოლო 5 წლის მანძილზე (2015-2019წწ.) შემცირდა 8%-ით. კლების ტენდენციით ხასიათდება მოსახლეობის სიმჭიდროვე ერთ კვ. კმ-ზე ბოლო ხუთი წლის განმავლობაში (8%) და 2019 წლის 1 იანვრის მონაცემებით შეადგინა 69,2 კაც/კვ. კმ-ზე.

2014 წლის მოსახლეობის საყოველთაო აღწერის შედეგებით ეკონომიკურად აქტიური მოსახლეობის წილი 15+ ასაკის მოსახლეობაში არის 62%. 2018 წლის მონაცემებით მუნიციპალიტეტში ბიზნეს სუბიექტების წილი რეგიონულ მაჩვენებელთან მიმართებაში 13%-ია და 6%-იანი კლებით ხასიათდება (2015- 2018წწ.). სექტორულ ჭრილში თუ განვიხილავთ, მუნიციპალიტეტში ყველაზე დიდი მოცულობა უკავია საბითუმო და საცალო ვაჭრობას, თუმცა 2015 წლიდან 2018 წლამდე 14%-იანი კლება შეინიშნება. მზარდი მიმართულებებია წყალმომარაგება, კანალიზაცია, ნარჩენების მართვა, დაბინძურებისაგან გასუფთავების საქმიანობები (33%) და განათლება (6%), რომელთაგან მათი პროცენტული მონაცემები მთლიანი რეგიონის მაჩვენებლის 33% და 26%-ია შესაბამისად.

## 2.2 მუნიციპალიტეტის ეკონომიკა

სენაკის მუნიციპალიტეტის ეკონომიკური განვითარება მნიშვნელოვნადაა დამოკიდებული სასოფლო-სამეურნეო პროდუქციის წარმოებასა და გადამუშავებაზე, თუმცა სხვადასხვა ბიზნესის განვითარებაც არანაკლებ მნიშვნელოვანია, როგორც ფისკალური, ისე სოციალური თვალსაზრისით.

სენაკის მუნიციპალიტეტში სოფლის მეურნეობის პრიორიტეტული მიმართულებებია: მარცვლეული კულტურების წარმოება, მესაქონლეობა, სასათბურე მეურნეობები, თხილის და დაფნის წარმოება.

**სოფლის მეურნეობა** - სოფლის მეურნეობას სენაკის მუნიციპალიტეტის ეკონომიკაში მნიშვნელოვანი ადგილი უჭირავს. ამ დარგში შრომისუნარიანი მოსახლეობის უდიდესი ნაწილია დასაქმებული. მათი უმრავლესობა თვითდასაქმებულთა კატეგორიას განეკუთვნებიან. ბოლო წლებში სახელმწიფოს მიერ სოფლის მეურნეობის განვითარებისათვის განხორციელებულმა პროექტებმა ”დანერგე მომავალი“, ,,აწარმოე საქართველოში”, „შეღავათიანი აგროკრედიტი” და სხვ. მნიშვნელოვნად გააუმჯობესა სოფლის მეურნეობით და მეწარმეობით დაკავებული ადამიანების მატერიალური მდგომარეობა. თუმცა სოფლის მეურნეობა მაინც არ არის სათანადოდ მოდერნიზებული და ძირითადად, არა ბაზარზე, არამედ შინამეურნეობის დაკმაყოფილებაზეა ორიენტირებული. გამონაკლისია თხილის წარმოება, რომელიც თითქმის მთლიანად ექსპორტზეა გათვლილი.

სენაკის მუნიციპალიტეტში სასოფლო-სამეურნეო მიწის ფართობი შეადგენს 22278 ჰა-ს, გამოუყენებელი მიწის ფართობია-10894 ჰა. სახელწიფო საკუთრებაში არსებული სასოფლო-სამეურნეო მიწის ფართობი შეადგენს -13262 ჰა, კერძო საკუთრებაში არსებული-9011 ჰა-ს. არასასოფლო-სამეურნეო დანიშნულების მიწის ფართობი სულ შეადგენს-29490 ჰა-ს, მათ შორის სახელმწიფო საკუთრებაშია - 20328 ჰა, მუნიციპალურ საკუთრებაში - 151 ჰა.

მუნიციპალიტეტში მრავალწლიანი ნარგავების 13% დაკავებულია ჩაის პლანტაციებით, რომელიც ფაქტიურად არ გამოიყენება და ბალასტად გვევლინება. ასევე 13%-ს შეადგენს კურკოვან-თესლოვანი ხეხილის ფართობებიც, რომელიც მხოლოდ უმნიშვნელო რაოდენობით გამოიყენება, დანარჩენი მხოლოდ პირუტყვის საკვებს წარმოადგენს. სამაგიეროდ, როგორც სტრატეგიული მნიშვნელობის დარგი, იზრდება თხილის ფართობები, რომლის ხვედრითი წილიც აგრარულ სექტორში განსაკუთრებულად დიდია, თუმცა ბოლო პერიოდში მავნებელმა(აზიური ფაროსანა) მოსავლიანობა გარკვეულად შეამცირა.

სასათბურე მეურნეობების განვითარებისათვის ხელსაყრელი პირობებია მუნიციპალიტეტის ზოგიერთ სოფელში, სადაც თერმული წყლის არსებობა აადვილებს ზამთრის პერიოდში გათბობის უზრუნველყოფას, თუმცა ამ რესურსის სათანადო გამოყენება არ ხდება.

არსებული მსხვილფეხა რქოსანი პირუტყვი ხასიათდება დაბალი პროდუქტიულობით. მსხვილფეხა რქოსანი პირუტყვის სულადობის საერთო სტრუქტურაში ჭარბობს ადგილობრივი და გაურკვეველი ჯიშობრივი ნიშან-თვისებების მატარებელი პირუტყვი, რაც თავის მხრივ ასახვას პოულობს მათ პროდუქტიულობაზე, 1 მეწველი ფურის პროდუქტიულობის საშუალო წლიური მაჩვენებელი შეადგენს 1,400 ლიტრ რძეს.

მუნიციპალიტეტში სულ აღრიცხულია 2,087 ფუტკრის ოჯახი, რომელიც საშუალოდ 22 ტონა თაფლს აწარმოებს წელიწადში. ძირითადად გავრცელებულია ქართული რუხი ფუტკრის მეგრული პოპულაცია.

მუნიციპალიტეტში მოქმედებს 45 საწარმო და კოოპერატივი, (11 კოოპერატივი, 34 საწარმო). ყველაზე პოტენციურ და მომხიბვლელ სფეროდ სოფლის მეურნეობაში თხილის წარმოება-გადამუშავება მიიჩნევა.

კერძო სექტორის განვითარების კუთხით სენაკის მუნიციპალიტეტი აქტიურად მუშაობს ინვესტორებთან, რათა მოზიდული იქნას ინვესტიციები და მუნიციპალიტეტში შეიქმნას ხელსაყრელი გარემო ბიზნესის განვითარებისთვის. მუნიციპალიტეტში განხორციელდა რამდენიმე მნიშვნელოვანი ინვესტიცია, კერძოდ: სასოფლო-სამეურნეო კოოპერატივ „სოფლის იმედში“, რომელიც აწარმოებს დარჩეულ თხილს, ჩადებული ინვესტიციის რაოდენობამ შეადგინა 90 ათასი ლარი, დასაქმებულია 50 ადამიანი, მ. შ. 4 შშმ პირი. ასევე, დარჩეული თხილის მწარმოებელი შპს. ,,კედა“-ს ფუნქციონირებისათვის ჩადებულმა ინვესტიციამ 1,100 ათასი ლარი შეადგინა, დასაქმებულია 200 კაცი. ნოსირის ადმინისტრაციულ ერთეულში მდებარე მარწყვის სათბურში DK(BKCOLGA) განხორციელებულმა ინვესტიციამ შეადგინა 90 ათასი ლარი და დასაქმებულია 10 ადამიანი.

**მრეწველობა და გადამამუშავებელი მეურნეობა.**  სენაკის მუნიციპალიტეტში სამრეწველო საქმიანობის კუთხით ძირითადი მაპროფილებელი პროდუქციის სახეებია: პურისა და პურ-პროდუქტების, თხილის, დაფნის, ფქვილის, ნაყინის წარმოება. სამრეწველო სექტორის უმნიშვნელოვანესი საწარმოებია - სახელმწიფო პროგრამებში ჩართული: შ.პ.ს. „ კედა“- 1%იანი იაფი აგრო კრედიტი, შ.პ.ს. „ ნოჩიოლა ჯორჯია“ -1%იანი იაფი აგრო კრედიტი, ი/მ „ ზაზა ხარჩილავა“ და კოოპერატივი „ ჯოღო“ პროგრამა „ დანერგე მომავალი“, შ.პ.ს. „ ვაგო“ , შ.პ.ს. „ჯეონათი“, შ.პ.ს. „ ლაურუსი“ , შ.პ.ს. „ნატსელი“, შ.პ.ს. „ სოფლის იმედი“.

მუნიციპალიტეტში 67 ლიცენზირებული კარიერია; კირქვის მომპოვებელი 4, 19 ქვიშა-ხრეშის, 2 თიხის. 42 ლიცენზია გაცემულია წყალზე, მ. შ. 5 თერმულ წყლებზე.

სენაკის მუნიციპალიტეტში არის კარგი პოტენციალი ხილის გადამამუშავებელი საწარმოს მშენებლობისთვის, რადგან არსებობს სხვადასხვა სახის ნედლეულის რესურსი. ასევე, ინვესტორისთვის მიმზიდველი შესაძლებლობაა ხორშში ეთერზეთების გადამამუშავებელი საწარმოს და ნოსირში აგურის ქარხნის აღდგენა. მსგავსი საწარმოების მშენებლობის ხელშეწყობა მნიშვნელოვანია ახალი სამუშაო ადგილების შექმნისთვის.

**ტურიზმი და მომსახურების სფერო.**

მუნიციპალიტეტში კულტურული მემკვიდრეობის ძეგლის სტატუსის მქონე 25 ობიექტია (დანართი 2), რომელთაგან 3 ეროვნული მნიშვნელობისაა. ტურისტული სეზონის ხანგრძლივობა ძირითადად გრძელდება მარტის თვიდან ნოემბრამდე. მუნიციპალიტეტს აქვს პოტენციალი განავითაროს სხვადასხვა სახის ტურიზმი: საცხენოსნო, საფეხმავლო, ეკოტურიზმი, სამონადირეო, სამოყვარულო თევზჭერა, ფრინველებზე დაკვირვება, აგროტურიზმი, პილიგრიმული, პალეო ტურიზმი, არქეოლოგიური, ბალნეოლოგიური, საგანმანათლებლო ტურიზმი და სხვა. ფრინველებზე დაკვირვების თვალსაზრისით საინტერესოა ნოქალაქევის ტერიტორიაზე არსებული იშვიათი ჯიშის რუხი ყანჩა.

ისტორიულ-კულტურული ტურიზმის განსავითარებლად სენაკის მუნიციპალიტეტში მდებარეობს კულტურული მნიშვნელობის მრავალი ძეგლი, რომელთაც შესაბამისი კუთხით წარდგენა სჭირდება (დანართი 3). კულტურული მემკვიდრეობის სტატუსის მქონე ობიექტებს შორისაა ნოქალაქევის არქიტექტურულ-არქეოლოგიურ მუზეუმ-ნაკრძალი, რომელსაც რეგიონში წამყვან ტურისტულ ცენტრად ჩამოყალიბების საკმაოდ მნიშვნელოვანი პოტენციალი გააჩნია. მიმდინარეობს მისი სარეაბილიტაციო-საკონსერვაციო სამუშაოები, რომელიც 2021 წლისთვის დასრულდება.

ტურიზმის განვითარების არასისტემური მიდგომა საჭიროებს ერთიან სისტემაში მოქცევას. ტურიზმის, როგორც ბიზნესსაქმიანობის არცოდნას მივყავართ იქამდე, რომ მუნიციპალიტეტში ტურისტულ სექტორში არსებული ობიექტები ნაკლებადაა დატვირთული ტურისტებით და შესაბამისად, შემოსავლების დაბალი მაჩვენებელია.

კულტურული მემკვიდრეობის ძეგლის - აკაკი ხორავას სახელობის სენაკის სახელმწიფო დრამატული თეატრის ფუნქციონირება ერთ-ერთი მნიშვნელოვანი პოტენციალია ტურიზმის განვითარების მიმართულებით. სრული რეაბილიტაციის დასრულების შემდეგ, 2021 წლიდან, თეატრი შეძლებს უმაღლესი სტანდარტების დაკმაყოფილებას და უმასპინძლებს საერთაშორისო დონის ფესტივალებსა და ღონისძიებებს. თეატრის შენობა ქვეყნის მასშტაბით გამორჩეულია თავისი არქიტექტურული, კულტურული და ისტორიული ღირებულებებით.

მუნიციპალიტეტში ტურიზმის სფეროში არსებული პრობლემებია: კულტურულ-ისტორიული ძეგლების კონსერვაცია, მათი დაცვა და მოვლა (საქართველოს კულტურისა და ძეგლთა დაცვის სამინისტროსთან თანამშრომლობით); ტურისტულ ობიექტებთან და ისტორიულ-კულტურულ ძეგლებთან მისასვლელი ადგილობრივი გზებისა და ინფრასტრუქტურის რეაბილიტაცია-კეთილმოწყობა; საინფორმაციო ინფრასტრუქტურის გაუმჯობესება. ტურისტული ობიექტების და მიმართულების მიმანიშნებელი საგზაო ნიშნების, ფირნიშების და აბრების დამონტაჟება; საინფორმაციო დაფების მოწყობა გაჩერებებზე, ცენტრალურ ადგილებზე, კულტურულ-ისტორიულ ძეგლებზე; ტურიზმის განვითარებისათვის საინტერესო და პოტენციური ტერიტორიების იჯარით გაცემა; ადგილობრივ ბიუჯეტში ტურიზმის განვითარების მიმართულებით თანხის გათვალისწინება

ტურისტული მომსახურების დონის ამაღლების მიზნით საჭიროა მუნიციპალიტეტში ტურიზმის საინფორმაციო ცენტრის შექმნა, ტურისტული რუკების, გზამკვლევების და ბროშურების მომზადება და გავრცელება, პროფესიული განათლებისა და კვალიფიკაციის ამაღლების პროგრამების განხორციელება, როგორც ტურისტული მომსახურების ობიექტებში მომსახურე პერსონალისთვის, ასევე, ტურიზმის სექტორში დაინტერესებული ადამიანებისთვის.

## 2.3 მუნიციპალიტეტის ინფრასტრუქტურა

სენაკის მუნიციპალიტეტში პრიორიტეტულია შიდა მუნიციპალური გზების რეაბილიტაცია, ასევე კეთილმოწყობის, ტროტუარებისა და ბორდიურების მოწყობის სამუშაოების განხორციელება. მუნიციპალიტეტში არსებული ტურისტული პოტენციალის მაქსიმალურად გამოყენების მიზნით მნიშვნელოვანი ყურადღება ექცევა ტურისტული ინფრასტრუქტურის მოწყობას. მუნიციპალიტეტში განხორციელდა სოფლად და ქალაქად არსებული გზების რეაბილიტაცია. სპორტის განვითარების თვალსაზრისით რეაბილიტაცია ჩაუტარდა მინი სპორტულ მოედნებს, ცენტარალურ სტადიონზე სანიტარული კვანძებს, მრავალბინიანი კორპუსების ფასადებს და ტროტუარებს. აშენდა სსიპ საგანგებო სიტუაციების კორდინაციისა და დახმარების ცენტრის სასწრაფო სამედიცინო დახმარების რაიონული სამსახურის შენობა, ასევე იუსტიციის სახლი. დიდი ყურადღება დაეთმო სტიქიით დაზიანებულ ობიექტებს, 10 საჯარო სკოლისა და 4 ამბულატორიის რეაბილიტაციას.

**სატრანსპორტო და კომუნალური ინფრასტრუქტურა.** სენაკის მუნიციპალიტეტის ტერიტორიაზე საერთაშორისო მნიშვნელობის გზებია: თბილისი-სენაკი-ლესელიძის ავტომაგისტრალი (რუსეთის საზღვარი), რომლის სიგრძე 16,5 კმ-ია და სენაკი-ფოთი (ასაქცევი)-სარფი (თურქეთის საზღვარი), სიგრძით 1.3 კმ. მუნიციპალიტეტში არსებული შიდასახელმწიფოებრივი მნიშვნელობის გზების საერთო სიგრძეა 76,1 კმ.-ს შეადგენს. მათ შორის: სენაკი-ნოქალაქევი-ბანძა-ხონი (24,0 კმ), ზუგდიდი-წალენჯიხა-ჩხოროწყუ-სენაკი (22,9 კმ), ნოსირი-გეჯეთი-ნოქალაქევი (16,5 კმ), ნოქალაქევი-ლეძაძამე-დიდი ჭყონი (12,7 კმ).

ადგილობრივი მნიშვნელობის საავტომობილო გზების საერთო სიგრძე 367 კმ-ია, საიდანაც სოფლად ასფალტობეტონის საფარი მოწყობილია 25%, ხოლო ქალაქად 85 %. მუნიციპალიტეტს დაგეგმილი აქვს სოფლის გზების რეაბილიტაციის სამუშაოების გაგრძელება, რაც გულისხმობს ასფალტობეტონის საფარის და რკინა-ბეტონის გზების დაგებას და ქალაქის ქუჩების ასფალტირების სამუშაოებს, ასევე სანიაღვრე არხების, მდინარეების ნაპირდამცავი სამუშაოების, ქალაქის პარკების, სკვერების, დასასვენებელი ადგილების, ტროტუარების კეთილმოწყობას, სტიქიის შედეგად დაზიანებული ობიექტების აღდგენას. ხიდების რაოდენობა შეადგენს 49 ერთეულს. მათი საერთო სიგრძე არის 895 მ. მათ შორის რეაბილიტაციას საჭიროებს 3 ხიდი, ხოლო 1 მშენებლობას. მუნიციპალიტეტში საცალფეხო ბეწვის ხიდი არის 7.

მუნიციპალიტეტში სანიაღვრე არხების საერთო სიგრძე 100 კმ-ა. აქედან 30% მოწესრიგებულია, 70% მოითხოვს კაპიტალურ შეკეთებას.

მუნიციპალიტეტის ტერიტორიაზე წყალმომარაგება ხორციელდება ქალაქის წყალმომარაგების დამოუკიდებელი სისტემით, სოფლის წყალსადენით და ინდივიდუალური ჭებით. წყალსადენის ქსელის საერთო სიგრძე შეადგენს 140 კმ-ს, მუნიციპალური განვითარების პროგრამით დასრულდა ქალაქის წყალმომარაგების ქსელის რეაბილიტაციის I ეტაპის სამუშაოები. ქალაქის ქსელის სრული რეაბილიტაციისათვის აუცილებლობას წარმოადგენს გაგრძელდეს II ეტაპის სამუშაოები, რომლის დასრულების შემდეგ მოსახლეობის სასმელი წყლით უზრუნველყოფა შესაძლებელი იქნება 24 საათიანი რეჟიმში, ნაცვლად ამჟამინდელი 16 საათისა. ასევე აუცილებელია განხორციელდეს ქალაქის მიმდებარე 7 სოფლის წყალმომარაგება.

ქალაქს არ გააჩნია კანალიზაციის სისტემა და გამწმენდი ნაგებობა და საყოფაცხოვრებო კანალიზაცია მიედინება დახურულ სანიაღვრე არხებში, რომლებიც მოძველებულია, რაც მუდმივად პრობლემებს ქმნის. არსებული სამეურნეო კანალიზაციის მასა საბოლოოდ ჩაედინება ღელეებში და შემდეგ ხვდება მდინარეებში, რაც იწვევს გარემოს დაბინძურებას.

მუნიციპალიტეტი მთლიანად ელექტროფიცირებულია. გარე განათების სისტემა გამართულია ქალაქის ცენტრალურ ქუჩებში და სოფლების ცენტრალურ უბნებში. თუმცა მოსახლეობის მოთხოვნა შიდა ქუჩების განათებაზე ჯერ კიდევ მაღალია.

გაზიფიცირდა მუნიციპალიტეტის 6 ადმინისტრაციული ერთეული, ხოლო ქალაქში დასასრულს უახლოვდება გაზიფიცირების სამუშაოები.

დღეის მდგომარეობით მუნიციპალიტეტს არ გააჩნია მუნიციპალური ტრანსპორტი მგზავრთა გადაყვანისთვის, მოსახლეობის მომსახურეობა ხდება კერძო სტრუქტურების მიერ.

**ტურისტული და გასართობი ინფრასტრუქტურა.** მუნიციპალიტეტის ტერიტორიაზე ფუნქციონირებს უამრავი ობიექტები, რომელთა ჩართვაც მნიშვნელოვანია რეგიონის მასშტაბით ტურიზმის განვითარებაში. საქართველოს კულტურული მემკვიდრეობის ძეგლის პ.ზაქარაიას სახელობის ნოქალაქევის არქიტექტურულ-არქეოლოგიური მუზეუმ-ნაკრძალის ისტორია და მასშტაბები, მართვის გეგმა, იუნესკოში გაწევრიანების შესაძლებლობა ტურისტების დიდი ნაკადის დაინტერესების წინაპირობაა.

მუნიციპალიტეტში ტურიზმის განვითარებისთვის ხელისშემშლელი ფაქტორებია: ტურისტების რაოდენობის ნაკლებობა და ასევე, მათი დაყოვნება/დამაგრების პრობლემა. ნოქალაქევში საშუალოდ 17 000 ვიზიტორია წელიწადში, მაშინ როცა მარტვილის კანიონს 200 000 ვიზიტორი სტუმრობს. ამ ლოკაციების ერთიან ტურისტულ სისტემაში მოქცევა და სხვადასხვა ატრაქციების შექმნა, საკემპინგო ინფრასტრუქტურის კეთილმოწყობა, გზების მარკირება, ნაგვის კონტეინერების, ბიო-ტუალეტების განთავსება გაზრდის ტურისტების ნაკადს და მათი განმეორებით ჩამოსვლის პერსპექტივას. საჭიროა ეკის მთის არეალში არსებული მღვიმეების შესწავლა. ჭალადიდის ადმინისტრაციულ ერთეულში ავარიული ბორნის შეცვლა, რომელიც მოემსახურება როგორც მოსახლეობას, ასევე ეროვნულ ტყე-პარკს.

## 2.4 ჯანდაცვა და სოციალური მდგომარეობა

სახელმწიფოს მხრიდან ჯანდაცვაზე გაწეული ხარჯები მნიშვნელოვანია, მაგრამ არსებობს პრობლემა, რომ მოსახლეობისთვის სამედიცინო სერვისებზე და მედიკამენტებზე დაბალი ხელმისაწვდომობაა მოსახლეობის 30%-თვის. 3-დან 60-წლამდე მოსახლეობისთვის ბაზისური პაკეტის სიმწირე ნებაყოფლობითი დაზღვევის მოუცველობის (1%) პირობებში სოციალურად დაუცველს ხდის საშუალო ფენასაც.

**ჯანდაცვის მომსახურების ხელმისაწვდომობა.** სენაკის მუნიციპალიტეტში ფუნქციონირებს 5 სამედიცინო დაწესებულება. სახელმწიფო ჯანდაცვის სისტემაში ერთ-ერთი მნიშვნელოვანი რგოლია სოფლის ექიმების სახელმწიფო პროგრამა. სოფლის ამბულატორიების 60% საჭიროებს რეაბილიტაციას და აღჭურვას თანამედროვე სტანდარტების შესაბამისად. სოფლის მოსახლეობის მხრიდან სოფლის ექიმთან მიმართვების მაჩვენებელი საშუალოა.

**სოციალური მომსახურება.** სენაკის მუნიციპალიტეტში სოციალური დახმარების მიმღებია 5395 ანუ მუნიციპალიტეტის მოსახლეობის 13,5%, რაც ფაქტობრივად უტოლდება ქვეყნის საშუალო მაჩვენებელს. ეს მონაცემი ბოლო ხუთი წლის განმავლობაში გარკვეული რყევებით ხასიათდებოდა და საბოლოო ჯამში შემცირებულია 228 ერთეულით.

მუნიციპალიტეტში პენსიონერთა რაოდენობაა 9442 ანუ მუნიციპალიტეტის მოსახლეობის 23,6%-ია. ეს მონაცემი ბოლო ხუთი წლის განმავლობაში გაზრდილია 255 ერთეულით. სოციალური პაკეტის მიმღები შეზღუდული შესაძლებლობის მქონე პირთა რაოდენობა შეადგენს 1568-ს, მარჩენალდაკარგულთა - 281-ს, პოლიტრეპრესირებულთა - 2. დევნილთა შემწეობის მიმღებ იძულებით გადაადგილებული პირთა რაოდენობა შეადგენს 6927 პირს, რომელიც ბოლო 5 წლის განმავლობაში შემცირებულია 1368-ით. მუნიციპალიტეტის ტერიტორიაზე ირიცხება მრავალშვილიანი ოჯახი (5 და მეტი შვილი)-21, სამამულო ომის მონაწილეა -1, საქართველოს ტერიტორიული მთლიანობისათვის მებრძოლი-137, ძალოვანი სტრუქტურების ვეტერანი-98, მუნიციპალიტეტში ეკომიგრანტების რაოდენობაა 10 ოჯახი.

ცენტრალური ხელისუფლების მიერ განხორციელებული სოციალური რეაბილიტაციისა და ბავშვზე ზრუნვის პროგრამის კვების ვაუჩერის ქვეპროგრამით სარგებლობს 3, ბავშვთა რეაბილიტაციით - 2, ხოლო დამხმარე საშუალებების ქვეპროგრამით - 3 ბენეფიციარი, რაც არსებული საჭიროებებიდან გამომდინარე ძალიან ცოტაა.

## 2.5 განათლება, კულტურა და სპორტი

მუნიციპალიტეტში ხელმისაწვდომია მოსახლეობისთვის როგორც საშუალო ასევე სკოლამდელი განათლების დაწესებულებები. განათლების ინფრასტრუქტურა შედარებით კარგ მდგომარეობაშია, თუმცა საჭიროა საბავშვო ბაღების კეთილმოწყობა, შშმ ბავშვებისათვის ადაპტირებული ინფრასტრუქტურის მოწყობა და მეტი პროგრამების განხორციელება.

**განათლებაზე ხელმისაწვდომობა.** სენაკის მუნიციპალიტეტში 26 ზოგადსაგანმანათლებლო დაწესებულებაა/სკოლაა, მათ შორის 6 კერძოა. საჯარო სკოლებიდან 4 ქალაქ სენაკშია განთავსებული, დანარჩენი 16 მუნიციპალიტეტის სოფლებში. კერძო სკოლები ფუნქციონირებენ მხოლოდ ქ/სენაკში.

მუნიციპალიტეტში სკოლამდელ აღზრდას კოორდინაციას უწევს ა.ი.პ. ,,სენაკის მუნიციპალიტეტის სკოლამდელი აღზრდის გაერთიანება”, სადაც ფუნქციონირებს 27 სკოლამდელი აღზრდის დაწესებულება, ქალაქში 10 საბავშვო ბაგა-ბაღი, 17 კი- სოფლად.

თუმცა არსებობს მნიშვნელოვანი პრობლემები ინფრასტრუქტურული კუთხით. მოსაწესრიგებელია ეზოები, გასაუმჯობესებელია ქალაქის ტერიტორიაზე განლაგებული რამოდენიმე ბაღის ინფრასტრუქტურა. მხოლოდ 4 ბაღია ადაპტირებული შშმ პირებისთვის, არის სათამაშოების ნაკლებობა, გადასაჭრელია ბაღების გაზიფიცირების პრობლემა. ქალაქის ტერიტორიაზე არსებულ რამოდენიმე ბაღში შეინიშნება აღსაზრდელთა გადაჭარბებული რაოდენობა. შემაფერხებელ გარემოებად რჩება ბაღის შენობებში იძულებით გადაადგილებულ პირთა მიერ გარკვეული ფართის დაკავება და ასევე პედაგოგებს ესაჭიროებათ კვალიფიკაციის ამაღლება შესაბამისი პროგრამებით.

**კულტურისა და სპორტის სრვისები.** სენაკის მუნიციპალიტეტის მოსწავლე-ახალგაზრდობისა და კულტურის ცენტრი დაფუძნებულია მუნიციპალიტეტის მიერ კულტურული ტრადიციების ხელშეწყობისა და განვითარების მიზნით.

ცენტრის სისტემაში ფუნქციონირებს ადმინისტრაცია, 17 ბიბლიოთეკა, მათ შორის 1 - ცენტრალური, 1 - საბავშვო და 15 სათემო, მხარეთმცოდნეობის, ჟიული შარტავას, თეოფანე დავითაიას და არნოლდ ჩიქობავას სახელობის მუზეუმები, კულტურის სახლი, 2 სოფლის კლუბი, სახვითი ხელოვნების გალერეა და მემორანდუმის საფუძველზე შექმნილი ფოლკლორის ცენტრის ფილიალი.

მემორანდუმი გაფორმებულ იქნა ასევე არასამთავრობო ორგანიზაციებთან People in Need-თან, სადაც მოპოვებულ იქნა გრანტი (9500 ლარი) და გაიმართა ეტაპობრივად ფილმების ჩვენება ადამიანის უფლებებთან დაკავშირებით, ხოლო მეორე არასამთავრობო ორგანიზაცია World Vision, რომელსაც აქვს ,,SKYE’’ კლუბები, მუშაობს ახალგაზრდული მიმართულებით.

**არსებული გამოწვევები და პრობლემები.** ხელოვნების დარგის სპეციალისტების ნაკლებობა, საინფორმაციო ტექნოლოგიის საგანმანათლებლო მიზნებისთვის გამოყენება: სახელოვნებო განათლებაში ახალი მეთოდოლოგიის (e-learning) დანერგვის საჭიროება, ფინანსური საჭიროებებისათვის შეზღუდული ალტერნატიული წყაროები, სასპორტო გაერთიანების სპორტის სასახლის წინა ტერიტორიის შემოღობვა, სასპორტო სკოლის ბერძნულ-რომაული ჭიდაობის დარბაზის იატაკის რეაბილიტაციის საჭიროება, სპორტული დარბაზის აშენება, რადგან ფართის სიმცირის გამო უწევთ  დარბაზების დაქირავება და სპორტსმენთა და ჩოგბურთის კორტისა და საცურაო აუზის არარსებობა.

## 2.6 გარემოს დაცვა

მუნიციპალიტეტის მნიშვნელოვანი მდინარეებია: ტეხური, ცივი, ზანა და გურძემი, ასევე მუნიციპალიტეტის ტერიტორიის მცირე მონაკვეთზე გაედინება მდინარე რიონი. მდ. ტეხური სენაკის მუნიციპალიტეტის ტერიტორიაზე ერთვის მდ. რიონს. ნოქალაქევის სიახლოვეს მდ. ტეხური ქმნის გოჭიფეს (დედამოკას) კანიონს. იგი მდინარის ხეობის შევიწროებულ, ულამაზესი ლანდშაფტით შემოსილ მონაკვეთს წარმოადგენს. მდ. ცივი რიონის მარჯვენა შენაკადია. საზრდოობს წვიმის, მიწისქვეშა და თოვლის წყლით. მთელი წლის განმავლობაში იცის წყალმოვარდნები. მდინარის კალაპოტი ვიწროა და კლაკნილი, ჭორომები, ზოგან მცირე სიმაღლის ჩანჩქერებს ქმნის. მდინარეებს ტეხურსა და ცივს ასაზრდოებს პატარა მდინარეები და ღელეები: ფიცუ, დღურუ, ზანაძგა, უჩაღალუ, ჭიჭე ღალუ, ეკუსკირი, კვარჩხიღალუ, ნახური, ცხარი, ფაქვა, ცანასკური, მენჯი, სკვერ-მენჯი.

მუნიციპალიტეტის ტერიტორიაზე ტყის ფონდი დაახლოებით 12,927 ჰა-ს შეადგენს, რომელიც მთლიანად სახელმწიფო საკუთრებაშია. ძირითადად გვხვდება მუხის, წიფელის, განსაკუთრებით - თხმელის ტყეები. მდინარეთა სანაპიროებზე ჩამოყალიბებულია ჭალის ტყეები, სადაც იზრდება ტირიფი, თხმელა, ჭალის მუხა და სხვ. მუნიციპალიტეტში მრავლადაა რცხილის, ტუნგის, ევკალიპტის, წაბლის, აკაციის, ჭადრის, ალვის ხეები. დიდი ყურადღება ეთმობა ბიომრავალფეროვნების დაცვას, განსაკუთრებით გამოწვევის წინაშე დადგა კოლხური ბზა, რომელიც დაავადდა ბზის ალურით. პრევენციის მიზნით მუნიციპლაიტეტის ტერიტორიაზე არსებული ბზის ნარგაობები აღიწერა და შეიწამლა.

სენაკის ტერიტორიაზე არის წითელ წიგნში შეტანილი იშვიათი მცენარეების კონკრეტული ეგზემპლარები. განსაკუთრებით გამორჩეულ და იშვიათ ეგზემპლარს წარმოადგენს ძველი სენაკის ადმინისტრაციული ერთეულის ცენტრში მდებარე აღმოსავლეთის ჭადარი, რომლის ხნოვანება 850 წლამდეა, სიმაღლე 27 და ფესვის ყელის გარშემოწერილობა 24 მეტრია.

მუნიციპალიტეტში გავრცელებულია ველისა და ტყის ცხოველები. ვაკეზე ბინადრობს კურდღელი, ზღარბი, თხუნელა, მაჩვი; ტყეებში გვხვდება მგელი, ტურა, მელა, გარეული ღორი; ფაუნა უხვადაა წარმოდგენილი, აღსანიშნავია მწყერი, ყვავი, შოშია, შაშვი, მტრედი, წერო, ტყის ქათამი, გარეული იხვი, რუხი ყანჩა.

კოლხეთის საერთაშორისო მნიშვნელობის მქონე ჭარბტენიანი ეკოსისტემების დაცვისა და გადარჩენის მიზნით დასავლეთ საქარათველოში მდებარე ნაკრძალის - კოლხეთის ეროვნული პარკის საერთო ფართობიდან 3,800 ჰა განთავსებულია სენაკის ტერიტორიაზე. კოლხეთის ეროვნულმა პარკმა სრულმასშტაბიანი ფუნქციონირება დაიწყო 2000 წლიდან.

სენაკის მუნიციპალიტეტი დიდ ყურადღებას უთმობს გარემოს დაცვას და კატასტროფების რისკების შემცირებას. კატასტროფული რისკების ქვეშ მოქცეულია მდ. ტეხურისა და მდ. რიონის სანაპიროების მიმდებარე ტერიტორიები, სადაც აღინიშნება ეროზიები და წყალმოვარდნები. სტიქიური უბედურებების თავიდან ასაცილებლად 2016 წელს დაიწყო და 2019 წელს დასრულდა ნაპირსამაგრი და სამელიორაციო სამუშაოები ნოსირის, ახალსოფლის, მენჯის, ლეძაძამის და ძვ. სენაკის ადმინისტრაციულ ერთეულებში.

მუნიციპალიტეტში ნარჩენების შეგროვებასა და გატანას ახორციელებს ა(ა)იპ „სენაკის საზოგადოებრივი მომსახურეობის ცენტრი“, რომელიც ემსახურება მოსახლეობის 60%. მუნიციპალიტეტს არ გააჩნია საკუთარი ლიცენზირებული ნაგავსაყრელი. ნარჩენების რაოდენობა წელიწადში შეადგენს 10,800 მ3.

2017-2018 წლებში შეძენილ იქნა 2 ერთეული ნაგავმზიდი და 200 ცალი ნაგავშემკრები ურნა. სპეცავტომეურნეობებს სამრეცხაო არ გააჩნიათ, რაც დაკავშირებულია გარემოს დაბინძურების რისკებთან.

## 2.7 მუნიციპალური სერვისები და მმართველობა

სენაკის მუნიციპალიტეტში ხელმისაწვდომია შემდეგი სახელმწიფო სერვისები: იუსტიციის სახლი და 2 სანოტარო ბიურო.

მუნიციპალიტეტის ტერიტორიაზე ფუნქციონირებს სენაკის დამოუკიდებელი ტელეკომპანია ,,ეგრისი“ და გამოდის სენაკის მუნიციპალიტეტის თავისუფალი გაზეთი ,,კოლხეთი“.

სენაკის მუნიციპალიტეტს ჰყავს პირდაპირი წესით არჩეული აღმასრულებელი ორგანოს ხელმძღვანელი - მერი და 33 წევრისაგან შემდგარი წარმომადგენლობითი ორგანო - საკრებულო.

სენაკის მუნიციპალიტეტის 2020 წლის ბიუჯეტის შემოსავლები გათვალისწინებულია 11002,2 ათასი ლარის ოდენობით, საიდანაც თითქმის 100% არის საკუთარი შემოსავლები, თუმცა წლის განმავლობაში მოსალოდნელია სახელმწიფო ბიუჯეტიდან დაფინანსების დამატებით გამოყოფა. ამ ეტაპზე ბიუჯეტის 25% არის გათვალისწინებული ინფრასტრუქტურის მშენებლობა-რეაბილიტაციაზე, მსხვილი ინფრასტრუქტურული პროექტებისთვის ფინანსები გამოიყოფა სახელმწიფო ბიუჯეტიდან, რაც ამ ეტაპზე არ არის ასახული ბიუჯეტში და წლის განმავლობაში დაემატება. ამ ეტაპზე, დასუფთავებისა და გარემოს დაცვის ღონისძიებებზე ძირითადად მუნიციპალიტეტის საკუთარი სახსრებიდან მოდის 2020 წლის ბიუჯეტის 7%, განათლებაზე - 16%, კულტურა, ახალგაზრდობა და სპორტის მიმართულებით -15%, მოსახლეობის ჯანმრთელობისა და სოციალური დაცვის უზრუნველყოფის კუთხით - 10% (მოიცავს მეტწილად მუნიციპალიტეტის საკუთარი ბიუჯეტიდან გამოყოფილ დაფინანსებას).

# SWOT ანალიზი

|  |  |
| --- | --- |
| **ძლიერი მხარეები** | **სუსტი მხარეები** |
| * მუნიციპლიტეტის ხელსაყრელი გეოგრაფიული მდებარეობა; * საერთაშორისო მნიშვნელობის გზების და სარკინიგზო კვანძის არსებობა; * ელექტროენერგიის მომარაგებით მოსახლეობის სრული უზრუნველყოფა; * გარე განათებით დასახლების დიდი ნაწილის (მ. შორის სოფლების) უზრუნველყოფა; * საკომუნიკაციო კომპანიების არსებობა; * მიმდინარე და დაგეგმილი მსხვილი პროექტები; * მუნიციპალიტეტის სტრატეგიული სატრანსპორტო ფუნქცია, მუნიციპალიტეტებს შორის დამაკავშირებელი კვანძი; * სიახლოვე ქ. ფოთის პორტთან და ქ. ქუთაისის აეროპორტთან; * სამშენებლო ინდუსტრიისთვის საჭირო მნიშვნელოვანი რესურსული პოტენციალი-სხვადასხვა სახის აუთვისებელი წიაღისეულის მნიშვნელოვანი მარაგები: თერმული, მტკნარი და ბალნეოლოგიური წყლები; * კვალიფიცირებული და კონკურენტუნარიანი სპეციალისტები; * მრავალფეროვანი სოფლის მეურნეობის პროდუქციის მოყვანა და წარმოება; * მუნიციპალიტეტში სასოფლო-სამეურნეო ტექნიკის მომსახურეობის საშუალებების არსებობა; * სასოფლო-სამურნეო კოოპერატივების არსებობა; * მუნიციპალიტეტში ჯანდაცვის დაწესებულებების ფუნქციონირება; * მზრუნველობა მოკლებულთა უფასო კვების სისტემა; * კულტურის და განათლების (სკოლამდელი) მომსახურეობის ქსელი და ინფრასტრუქტურის ფუნქციონირება; * სკოლამდელი აღზრდის დაწესებულებებში უფასო მომსახურეობა; * კულტურული მემკვიდრეობის ძეგლთა მრავალფეროვნება; * სპორტული მომსახურების ქსელისა და ინფრასტრუქტურის ფუნქციონირება; * პროფესიული გადამზადების სასწავლებლის და ინფრასტრუქტურის არსებობა; * საჯარო სკოლების მასწავლებელთა ტრანსპორტით მომსახურეობა; * ახალგაზრდებში ცხოვრების ჯანსაღი წესის მხარდაჭრა; * მუნიციპალიტეტის მდიდარი ბიომრავალფეროვნება; * გარემოსდაცვით არასამთავრობო ორგანიზაციებთან მჭიდრო თანამშრომლობა და კომუნიკაცია; * ნარჩენების შეგროვებისა და გატანის ინტეგრირებული სისტემა. | * თემთა დასახლებების იერსახის არადამაკმაყოფილებელი მდგომარეობა; * მუნიციპალური სატრანსპორტო ინფრასტრუქტურა; * მუნიციპალიტეტის ტერიტორიაზე სანიაღვრე სისტემის გაუმართაობა; * მუნიციპალური მნიშვნელობის საგზაო ინფრასტრუქტურის არადამაკმაყოფილებელი მდგომარეობა; * სასმელი წყლის მიწოდების სისტემის პრობლემა; * საკანალიზაციო სისტემის გაუმართაობა და არ არსებობა; * გრანტებისა და ინვესტიციების მოზიდვის სირთულე; * მოსახლეობის და ადგილობრივი ბიუჯეტის მწირი შემოსავლები; * უმუშევრობის მაღალი დონე და მიგრაცია; * მუნიციპალიტეტის ტურისტული პოტენციალის ათვისების სისიტემის არასებობა; * ტურისტული ინფრასტრუქტურის, შესაბამისი მომსახურებისა და კადრების არადამაკმაყოფილებელი დონე; * სადრენაჟო ინფრასტრუქტურის გაუმართაობა; * სოფლის მეურნების სექტორში დონორი ორგანიზაციების სიმცირე; * ფიტოსანიტარული და ვეტერინალური სამსახურების ხელმისაწვდომობის პრობლემა; * აუთვისებელი მიწის სავარგულების მაღალი მაჩვენებელი; * გამოუყენებელი ჩაის პლანტაციების ფართობები; * მოსახლეობის აგრარული ცოდნის არასაკმარისი დონე; * სიღარიბის მაღალი მაჩვენებლები; * თავშესაფრისა და სოციალური სახლის არარსებობა მიზნობრივი ჯგუფებისათვის; * შშმ პირებისათვის ადაპტირებული ინფრასტრუქტურის არარსებობა; * კულტურულ-საგანმანათლებლო დაწესებულებების მოუწესრიგებელი ინფრასტრუქტურა, არასათანადო მატერიალურ-ტექნიკური ბაზა, კომპიუტერული ტექნიკის ნაკლებეობა; * სოფლებში არსებული სპორტული ინფრასტრუქტურის არადამაკმაყოფილებელი მდგომარეობა; * ისტორიულ ძეგლებთან და კულტურის ობიექტებთან მისასვლელი გზების და კომუნიკაციების მოუწესრიგებლობა; * გამწმენდი ნაგებობების არარსებობა. * ტყეების არადამაკმაყოფილებელი სანიტარული მდგომარეობა; * განადგურებული ქარსაცავი ზოლები; * კარიერების დამუშავების მოძველებული მეთოდები. |
| **შესაძლებლობები** | **საფრთხეები** |
| * წყალმომარაგების ქსელის სრული რეაბილიტაცია; * მუნიციპალიტეტის საგზაო ინფრასტრუქტურის რეაბილიტაცია; * მრავალასართულუანი ბინების ეზოების კეთილმოწყობა; * ბუნებრივი აირით მოსახლეობის მომარაგება; * სანიაღვრე არხების მოწყობა; * საკანალიზაციო სისტემის გამართვა; * კურორტ მენჯის რესურსი პოტენციალის გამოყენების შესაძლებლობა; * ხილის გადამამუშავებელი საწარმოების შექმნის სტიმულირება; * ეთერზეთების გადამამუშავებელი საწარმოს აღდგენა; * სახელმწიფოსა და დონორი ორგანიზაციების მიერ მცირე და საშუალო ბიზნესის ხელშეწყობისათვის სპეციალური პროგრამების ინიცირება; * მიტოვებული შენობა-ნაგებობებისა და ტერიტორიების ეფექტიანი გამოყენება:-იჯარა, პრივატიზაცია; * მეზობელ მუნიციპალიტეტებთან/რეგიონებთან სავაჭრო ურთიერთობის განვითარებების ხელშეწყობა; * სადრენაჟო სისტემის სრულყოფა; * ეფექტური ვეტერინალური და ფიტოსანიტარული მომსახურეობის ხელმისაწვდომობის გაზრდა; * ჩაის პლანტაციების ჩართვა საწარმოო პროცესებში; * ფერმერთა უწყვეტი განათლების სისტემის დანერგვა; * კულტურის, სპორტის და სკოლამდელი აღზრდის დაწესებულებების ინფრასტრუქტურის რეაბილიტაცია * ისტორიულ-კულტურულ ძეგლებთან მისასვლელი გზებისა და ინფრასტრუქტურის მოწყობა-რეაბილიტაცია; * კულტურის, განათლების და სპორტის სფეროში კადრების გადამზდების ხელშეწყობა; * კულტურული ტურიზმის სისიტემის ხელშეწყობა; * ახალგაზრდობაში ჯანსაღის ცხოვრების წესის ხელშეწყობა; * ენერგოეფექტური ტექნოლოგიების წახალისება. | * ბუნებივი და სტიქიური მოვლენების გამო არსებული ინფრასტრუქტურის დაზიანება; * პროექტებისთვის ფინანსური სახსრების უკმარისობა; * საფინანსო-ეკონომიკური კრიზისი; * სტიქიური მოვლენები; * ცხოველთა, ეპიზოოტიებისა და მცენარეთა დაავადებების გავრცელება; * სატყეო ფონდის შემცირება და გარემოს დეგრადაცია. |

# განხორციელების მექანიზმი

მუნიციპალიტეტის ხელისუფლება დოკუმენტით წარმოდგენილი გეგმებისა და ხედვების განხორციელებისას გაითვალისწინებს შემდეგ პრინციპებს:

* + - **გამართული კოორდინაცია სხვადასხვა მხარეებთან** - პოლიტიკის დოკუმენტის განხორციელების შედეგიანობა მნიშვნელოვნად არის დამოკიდებული ყველა საჯარო უწყების ეფექტურ კოორდინაციაზე. განსაკუთრებული როლი უჭირავს ადგილობრივი თვითმმართველი ერთეულის კოორდინაციას ცენტრალურ ხელისუფლებასთან. იმისთვის რომ ადგილობრივ დონეზე განხორციელებული პროექტები იყოს ხარჯეფექტიანი მართველობის ორ დონეზე დაგეგმილი ღონისძიებები ერთმანეთს უნდა ავსებდეს, არ ხდებოდეს აქტივობების გამეორება და იყოს მჭიდრო კომუნიკაცია ორივე მხარეს შორის. შესაბამისად, ადგილობრივი ხელისუფლების მხრიდან მოხდება ცენტრალური ხელისუფლების გეგმებისა და ხედვების გათვალისწინება ადგილობრივი პოლიტიკის დაგეგმვისას, მჭიდრო იქნება ცენტრალურ სახელისუფლებო უწყებებთან კოორდინაცია.
    - **პარტნიორობა** - პოლიტიკის დოკუმენტით გათვალისწინებული შედეგების ეფექტურად მიღწევისთვის აუცილებელ პირობას წარმოადგენს პარტნიორობა სხვადასხვა დაინტერესებულ მხარეებთან. პარტნიორობა გათვალისწინებული არის როგორც დოკუმენტის შემუშავების ეტაპზე, ისე მისი განხორციელების ეტაპზე. თითოეულ მხარეს, ეს იქნება თავად ადგილობრივი ხელისუფლება, არასამთავრობო ორგანიზაციები, ბიზნეს სექტორი თუ სხვა, აქვს საკუთარი როლი და პასუხისმგებლობა ერთიანი მიზნებისა და ამოცანების მიღწევაში. შესაბამისად, პარტნიორობის პრინციპი იქნება ერთ-ერთი ფუძე დოკუმენტში წარმოდგენილი მიზნებისა და ამოცანების მიღწევისთვის აქტივობების დაგეგმვისა და განხორციელებისას.

**- კანონიერების პრინციპი** - ფინანსური სახსრების ხარჯვა მოხდება ეროვნული კანონმდებლობის შესაბამისად. ფუნქციები მართველობის სხვადასხვა დონეზე მკაფიოდ იქნება გამიჯნული და გადანაწილებული. ფინანსური პასუხისმგებლობა დაეკისრება აქტივობის დამფინანსებელ ორგანიზაციას.

წინამდებარე სამოქმედო გეგმა მოიცავს მიზნების, ამოცანების, აქტივობების, აქტივობის შედეგის ინდიკატორის, განხორციელების პერიოდის, შესაბამისი ბიუჯეტის, დაფინანსების წყაროსა და განმახორციელებელი უწყების შესახებ კონსოლიდირებულ ინფორმაციას.

სამოქმედო გეგმის ხანგრძლივობა შეადგენს 2 წელს.

ახალი სამოქმედო გეგმის შემუშავებამდე განხორციელდება არსებულის მონიტორინგი და შეფასება, რაც საფუძველი იქნება მომდევნო 2 წლიანი პერიოდის მეტად ეფექტურად და ხარჯეფექტიანად დასაგეგმად. სამოქმედო გეგმის მონიტორინგი და შეფასება მთლიანი დოკუმენტის შუალედური შეფასების ნაწილს წარმოადგენს.

შედეგად, შესაძლებელია სამოქმედო გეგმაში ცვლილებების შეტანა, თუმცა საჭიროა აღნიშნული ცვლილებების მიზანშეწონილობის დასაბუთება.

მუნიციპალიტეტის ხელისუფლება აქცენტს გააკეთებს მომდევნო პერიოდში ყველა მიზნისა და ამოცანის მოცვაზე, და ამისთვის აქტიურად იმუშავებს დამატებითი ფონდების მოძიების თუ საკუთარი ბიუჯეტიდან სახსრების გამოყოფის კუთხით.

**სამოქმედო გეგმა 2020-2021 წლების**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **მიზანი 1:** | | | **მუნიციპალური ინფრასტრუქტურის გაუმჯობესება** | | | **მდგრადი განვითარების მიზნებთან (SDGs) კავშირი:** | | | |  | | | | |
| **ამოცანა 1.1:** | | | **სასოფლო-სამეურნეო სავარგულებამდე მისასვლელი და სოფლის ცენტრალური გზების მოწესრიგება** | | | | | | | | | | | |
| **ამოცანის შედეგის ინდიკატორი** | | | **მუნიციპალიტეტის 8 ადმინისტრაციულ ერთეულში გზის ასფალტო-ბეტონის საფარის დაგება 17025 გრძ მეტრზე** |  | **საბაზისო** | **სამიზნე** | | | **დადასტურების წყარო** | | | | | |
| **შუალედური** | | **საბოლოო** |
| **წელი** |  |  | |  |  | | | | | |
| **მაჩვენებელი** |  |  | |  |
| **აქტივობა** | | **აქტივობის შედეგის ინდიკატორი** | | **დადასტურების წყარო** | **პასუხისმგებელი უწყება** | **პარტნიორი უწყება** | **შესრულების ვადა** | **ბიუჯეტი** [₾} | **დაფინანსების წყარო** | | | | | |
| მუნიციპალიტეტის ბიუჯეტი | | | სხვა | | დეფიციტი |
| ოდენობა [₾} | | კოდი | ოდენობა [₾} | ორგანიზაცია |
| 1.1.1 | **სენაკის მუნიციპალიტეტის ადმინისტრაციული ერთეულები: ნოსირი, ახალსოფელია,ძველი სენაკი, გეჯეთი, მენჯი, ნოქალაქევი, ზანა, თეკლათი** | 1.1.1.1 | **გაადვილებულია მოსახლეობის გადაადგილება, როგორც სოფლად, ასევე სასოფლო-სამეურნეო სავარგულებამდე მისვლა** |  | **სენაკის მუნიციპალიტეტის მერია** | **რეგიონალური განვითების ფონდი** | **2020** | **6 175671** |  | |  |  |  |  |
| **ამოცანა 1.2:** | | | **ხიდ-ბოგირების რეაბილიტაცია** | | | | | | | | | | | |
| **ამოცანის შედეგის ინდიკატორი** | | | **გაადვილებულია ფერმერისთვის სავარგულებამდე მისვლა, დამუშავება ფართობის და მიღებული მოსავლის გამოტანა** |  | **საბაზისო** | **სამიზნე** | | | **დადასტურების წყარო** | | | | | |
| **შუალედური** | | **საბოლოო** |
| **წელი** |  |  | |  |  | | | | | |
| **მაჩვენებელი** |  |  | |  |
|  | **მდინარისპირა ტერიტორიების სანაპირო ზოლის ეროზიისგან დაცვის მიზნით ნაპირსამაგრი სამუშაოების მოწყობა** |  | **შეჩერდება ეროზია და მდინარე არ წალეკავს ფართობს;**  **მდ.მდ. ტეხური, რიონი, ცივი, გურძემიას** |  | **მუნიციპალიტეტის მერია რეგიონალური განვითების ფონდი** |  | **02.2020-05.2021** | **2500000** |  | |  |  |  |  |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **ამოცანა 1.3:** | | | **ქ.სენაკში გზების მოწყობა** | | | | | | | | | | |
| **ამოცანის შედეგის ინდიკატორი** | | | **ქალაქ სენაკში გზების ასფალტე-ბეტონის საფარის მოწყობა(4323 გრძ. მეტრი)** |  | **საბაზისო** | **სამიზნე** | | | **დადასტურების წყარო** | | | | |
| **შუალედური** | | **საბოლოო** |
| **წელი** |  |  | |  |  | | | | |
| **მაჩვენებელი** |  |  | |  |
|  | **1)ქალაქ სენაკის ქუჩები( აკ. ელიავა, ი. ნარმანია, საკალანდარიშვილოს სასაფლაო, ჩხეტია, ს. შამათავა, ალ. არჩაია, ასათიანი, შონია, ქუთაისი, ტაბიძე, ქიაჩელი). 2)ტროტუარები- (სტალინის და ხორავას ქუჩები, ახალგაზრდობის ხეივანი),ფალიაშვილის და კანკავას ქუჩების დამაკავშირებელი 100 საფეხურიანი კიბე** |  | **მოსახლეობის უსაფრთხო და კომფორტულად გადადილება** |  | **მუნიციპალიტეტის მერია რეგიონალური განვითების ფონდი** |  | **2020-** | **1)2 443 891**  **2)346914** |  |  |  |  |  |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **ამოცანა 1.4:** | | | **მრავალსართულიანი კორპუსების ფასადების და სპორტული მოედნების /რეაბილიტაცია** | | | | | | | | | | |
| **ამოცანის შედეგის ინდიკატორი** | | | **მრავალსართულიანი კორპუსების სადების რეაბილიტაცია და სპორტული ატრაქციების მშენებლობა** |  | **საბაზისო** | **სამიზნე** | | | **დადასტურების წყარო** | | | | |
| **შუალედური** | | **საბოლოო** |
| **წელი** |  |  | |  |  | | | | |
| **მაჩვენებელი** |  |  | |  |
|  | 1. **თოკების პარკის და „ზიპლაინის“ მოწყობა (დამფინანსებელი USAID და მუნიციპალიტეტის მერია)** 2. **კორპუსები ( ჭავჭავაძის N 35, 89, 89)** 3. **იუსტიციის სახლის მიმდებარედ- სკვერის და საკალათბურთო მოედნის მოწყობა** |  | **შენობების ვიზუალური მოწესრიგება და ცხოვრების ჯანსაღი წესის ხელშეწყობა** |  | **მუნიციპალიტეტის მერია** |  | **2020-** | **1)90 00 ლ**  **2)122809**  **3) 179 777** |  |  |  |  |  |

**სამომავლოდ გასათვალისწინებელი პროექტი**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ქალაქ სენაკის კანალიზაციის მოწყობა** | 1.1.3.1 | **გარემოს გაჯანსაღება, დაბინძურებისაგან დაცვა, ანტისანიტარული ღონისძიებების გატარება,**  **ქალაქის მოსახლეობის საყოფაცხოვრებო პირობების გაუმჯობესება** |  | **მუნიციპალიტეტის მერია და სავარაუდო დამფინანსებელი)** |  | **2021დან** | **6 000 000** |  |  |  |  |  |

# მონიტორინგი და შეფასება

განვითარების დოკუმენტით გათვალისწინებული მიზნებისა და ამოცანების მიღწევისკენ სვლის შესაფასებლად პოლიტიკის დაგეგმვის ეტაპზე მნიშვნელოვანია მონიტორინგისა და შეფასების კომპონენტის გათვალისწინება. გეგმის მონიტორინგი განხორცილდება სისტემატურად, რაც გულისხმობს მონიტორინგის და შეფასების გეგმის მიხედვით გაწერილი საქმიანობების განხორციელებას, აქტივობების და პროექტების შესრულების მეთვალყურეობას დროულად ხარვეზების, შეფერხებისა თუ წარმატების შემთხვევების გამოვლენის მიზნით.

მონიტორინგის მონაცემების რეგულარული გაანალიზება ადგილობრივ ხელისუფლებას შესაძლებლობას მისცემს საჭიროების შემთხვევაში შეიტანოს შესაბამისი პროგრამული ცვლილებები სამოქმედო გეგმის საერთო განხორციელებისა და მიზნის მიღწევის პროცესიის ეფექტიანობის გასაუმჯობესებლად, საჭიროების შემთხვევაში.

მონიტორინგის ანგარიშები მომზადდება შემდეგი პრინციპებისა და ტექნიკური სტანდარტების დაცვით:

**დროულობა** - ანგარიშები მომზადდება დროულად, პერიოდის შერჩევა მოხდება საბიუჯეტო პროცესისა და კალენდრის გათვალისწინებით.

**ფოკუსირებული** - ანგარიშებში წარმოდგენილი იქნება ყველაზე მნიშვნელოვანი ინფორმაცია, მაგალითად, კონკრეტულ პრიორიტეტებსა და აქტივობებთან დაკავშირებული მიღწევები, შესაბამისი ინდიკატორებითა და მაჩვენებლებით.

**მკითხველზე ორიენტირებული** - ინფორმაცია წარმოდგენილი იქნება მომხმარებლისთვის გასაგებ და ადვილად აღქმადი ინსტრუმენტებით, დოკუმენტი იქნება მარტივად კითხვადი და აღსაქმელი.

**რელევანტური** - ანგარიშგება მოხდება მხოლოდ რელევანტურ და სტრატეგიულად მნიშვნელოვან საკითხებთან დაკავშირებით. დოკუმენტისთვის არარელევანტური იქნება ყოველდღიური ადმინისტრაციული ხასიათის ინფორმაციისა და აქტივობების შესახებ დეტალების აღწერა/წარმოდგენა, რაც არ სძენს დოკუმენტს დამატებით ღირებულებას, და ნაკლებად საინტერესოა საზოგადოებისათვის.

მონიტორინგისა და შეფასების ნაწილში ადგილობრივი ხელისუფლება მიესალმება საზოგადოების ორგანიზაციების, მოქალაქეებისა და ბიზნეს სექტორის ჩართულობას, რაც მეტად ეფექტიანს გახდის ამ პროცესს.

მონიტორინგი და შეფასება, რაც დაკავშირებულია სამოქმედო გეგმის განახლებასთან, დაგეგმილია 2 წელიწადში ერთხელ. გამომდინარე იქიდან, რომ 1 მარტამდე მზადდება ბიუჯეტის შესრულების ანგარიში, რასთან ერთად განხორციელდება მონიტორინგისა და შეფასების ნაწილიც, პირველი წლის ბიუჯეტის შესრულების ანგარიშის გათვალისწინებით. შედეგების საფუძველზე კი მოხდება სამოქმედო გეგმის განახლება უკვე შემდეგი ორი წლისათვის.

შედეგად განხორციელდება:

* შედეგებისა და გავლენის შეფასება მიზნებისა და ამოცანების შესაბამისად საშუალო და გრძელვადიანი პერიოდზე;
* გაუმჯობესებასთან დაკავშირებული მტკიცებულებებზე დაფუძნებული რეკომენდაციების შემუშავება;
* ანგარიშვალდებულებისა და გამჭვირვალობის დონის ამაღლება;
* რესურსების ეფექტიანი განაწილების ხელშეწყობა მიზნებსა თუ მიზნობრივ პროგრამებს შორის.

მონიტორინგისა და შეფასების შედეგად გამოვლინდება:

* რამდენად წარმატებით მოხდა იმ სასურველი შედეგის დადგომა რაც მიზნებსა და ამოცანებში არის ასახული; ან რამდენად არის პროგრესი მათი გადაწყვეტის მიმართულებით;
* რამდენად წარმატებით მოხდა იმ პრობლემებისა და მათი გამომწვევი ფაქტორების გადაწყვეტა რაც მიზნებსა და ამოცანებში იყო წარმოდგენილი; ან რამდენად არის პროგრესი მათი გადაწყვეტის მიმართულებით.

# დანართი

**დანართი 1.** სენაკის მუნიციპალიტეტის ადმინისტრაციული ერთეულები:

* ქ. სენაკის ადმინისტრაციული ერთეული: ქალაქი სენაკი;
* ახალსოფლის ადმისტრაციული ერთეული: სოფელი ახალსოფელი, სოფელი ისულა;
* ეკის ადმინისტრაციული ერთეული: სოფელი ეკი, სოფელი საადამიო, სოფელი საგუნიო, სოფელი საცხვიტაო, სოფელი შრომისკარი;
* ზანის ადმინისტრაციული ერთეული: სოფელი ეწერი, სოფელი ზანა, სოფელი საესებუო, სოფელი სატყებუჩაო, სოფელი საშურღაიო;
* ზემო ჭალადიდის ადმინისტრაციული ერთეული: სოფელი მუხური, სოფელი საგვიჩიო, სოფელი სირიაჩქონი;
* თეკლათის ადმინისტრაციული ერთეული: სოფელი გოლასკური, სოფელი თეკლათი, სოფელი რეკა, სოფელი საგვარამიო, სოფელი ტყირი;
* ლეძაძამეს ადმინისტრაციული ერთეული: სოფელი ბეთლემი, სოფელი კვაუთი, სოფელი ლეგოგიე, სოფელი ლესაჯაიე, სოფელი ლეძაძამე, სოფელი ჯოლევი;
* მენჯის ადმინისტრაციული ერთეული: სოფელი ბათარია, სოფელი პერტული, სოფელი საგაბესკირიო, სოფელი საწულეისკირიო, სოფელი სახარბედიო, სოფელი სკურია;
* ნოსირის ადმინისტრაციული ერთეული: სოფელი ნოსირი, სოფელი საბესელიო, სოფელი საკილასონიო, სოფელი საოდიშარიო, სოფელი შუა ნოსირი;
* ნოქალაქევის ადმინისტრაციული ერთეული: სოფელი გახომელა, სოფელი ზემონოქალაქევი, სოფელი ლებაღათურე, სოფელი ძიგიდერი, სოფელი ჯიხა;
* უშაფათის ადმინისტრაციული ერთეული: სოფელი ლეგოგინე, სოფელი ლეკოკაიე, სოფელი უშაფათი;
* ფოცხოს ადმინისტრაციული ერთეული: სოფელი ლეგოგიე-ნასაჯუ, სოფელი მეორე მოხაში, სოფელი მოხაში, სოფელი ფოცხო;
* ძველი სენაკის ადმინისტრაციული ერთეული: სოფელი ზემო სორტა, სოფელი კოტიანეთი, სოფელი მეორე ნოსირი, სოფელი საჩიქობაო, სოფელი ქვემო სორტა, სოფელი ძველი სენაკი;
* ხორშის ადმინისტრაციული ერთეული: სოფელი დიდი ხორში, სოფელი პატარა ზანა, სოფელი საგუგუნაო, სოფელი სადადიანო, სოფელი შუახორში, სოფელი ციზეთი;
* სოფელი გეჯეთის ადმინისტრაციული ერთეული: სოფელი გეჯეთი.

**დანართი 2.** სენაკის მუნიციპალიტეტის ისტორიული და კულტურული მემკვიდრეობის ობიექტები

|  |  |  |  |  |
| --- | --- | --- | --- | --- |
| **#** | **კომპლექსის/ ობიექტის / ძეგლისსახელწოდება** | **მუნიციპალიტეტი** | **დასახლებული პუნქტი** | **მისამართი** |
| 1 | შხეფის ციხის კომპლექსი (შუა საუკუნეები) | სენაკის მუნიციპალიტეტი | ქ.სენაკი | შხეფისუბანი |
| 2 | ღვთისმშობლის შობის სახ. ეკლესია - ზემო თეკლათის დედათა მონასტერი), XIX ს; | სენაკის მუნიციპალიტეტი | ქ.სენაკი | ქუთაისისქუჩა |
| 3 | მთავარანგელოზის სახ. მენჯის ეკლესია, XIX ს - მენჯის უბანი; | სენაკის მუნიციპალიტეტი | ქ.სენაკი | ა.შუშანიასსახ. ქუჩა |
| 4 | მენჯის ციხე (ნაწილობრივ გათხრილი); | სენაკის მუნიციპალიტეტი | ქ.სენაკი |  |
| 5 | საკალანდარიშვილოს წმ. გიორგის სახ. ეკლესია,  XIII ს. | სენაკის მუნიციპალიტეტი | ქ.სენაკი | ჯანაშიასქ. |
| 6 | იოანე ნათლისმცემლის სახ. ტაძარი, XX ს; | სენაკის მუნიციპალიტეტი | ქ.სენაკი | წერეთლისქ. |
| 7 | საგანგაშო კოშკი - მენჯის თემი | სენაკის მუნიციპალიტეტი | ქ.სენაკი |  |
| 8 | შხეფის მთავარამგელოზების სახელობის ეკლესია | სენაკის მუნიციპალიტეტი | ქ.სენაკი | შხეფის უბანი |
| 9 | წმ.ალექსი შუშანიას სახელობის ეკლესია | სენაკის მუნიციპალიტეტი | ქ.სენაკი | რუსთაველისქ. |
| 10 | ,,ხომონის გვირაბი’’ - სენაკი, შეხფის უბანი; | სენაკის მუნიციპალიტეტი | ქ.სენაკი | შხეფის უბანი |
| 11 | ნოქალაქევის ნაქალაქარი;ციხე-გოჯი არქეოპოლისის საქალაქო-თავდაცვითი კომპლექსი, ძვ.წ III – ახ. წ. VIII ს;ნოქალაქევის ,,ორმოცმოწამეთა,, ეკლესია, VI ს;გოგირდოვანი წყლების აბანო, VI-VII ს; | სენაკის მუნიციპალიტეტი | ნოქალაქევისტერიტორიული ერთეული |  |
| 12 | მაცხოვრის შობის სახ. ეკლესია, XXI ს - ნოსირის თემი; | სენაკის მუნიციპალიტეტი | ნოსირის ტერიტორიულიერთეული |  |
| 13 | ეკის ნათლისმცემლის სახ. სამონასტრო კომპლექსი, XII ს;ეკის ეკლესია, XIIIს;ეკის ციხის ნანგრევები, XIIIს; | სენაკის მუნიციპალიტეტი | ეკისტერიტორიულიერთეული |  |
| 14 | ,,ჯგემარიონის,, ეკლესიის ნანგრევები. კვაუთის მთავარანგელოზის სახ. ეკლესიია; - შუა საუკუნეები;მაცხოვრისსახელობის ეკლესიის ნაშთი; -ჩიქოვანების აბანო; -დადიანების საგვარეულო ნაგებობა; -ლეძაძამის ღვთისმშობლის მიძიების ეკლესია; - ადრინდელი ხანის პერიოდის აბანო; წმ.ბარბარეს სახელობის ეკლესია ხის; | სენაკის მუნიციპალიტეტი | ლეძაძამის ტერიტორიული ერთეული |  |
| 15 | კოტიანეთის წმ. გიორგის სახ. ეკლესია, XVIIIს;კოტიანეთის ღვთისმშობლის შობის ეკლესია; კოტიანეთის ციხის ნანგრევები ,,არამიშ ნოხორი’’ , XVIII ს. ძვ. სენაკის წმ. გიორგის სახ. ეკლესიის ნანგრევები XVIII ს;ძვ. სენაკის მაცხოვრის შობის სახ. ეკლესია, XVIII ს; | სენაკის მუნიციპალიტეტი | ძვ.სენაკისტერიტორიული ერთეული |  |
| 16 | წმ. ბარბარეს სახ. ეკლესიის საძირკვლის ნაშთი, შუა საუკუნეები; თეკლათის წმ. ბარბარეს სახ. ეკლესია | სენაკის მუნიციპალიტეტი | თეკლათის ტერიტორიული ერთეული |  |
| 17 | მთავარანგელოზის სახ. ეკლესია - ფოცხოს თემი;,,ჯგემარიონის ეკლესია,, - ფოცხოს თემი; | სენაკის მუნიციპალიტეტი | ფოცხოს ტერიტორიული ერთეული |  |
| 18 | წმინდა გიორგის სახელობის ეკლესიის ნანგრევები. | სენაკის მუნიციპალიტეტი | მენჯისერთეული |  |
|  | ხორშის მაცხოვრის სახ. ეკლესიის ნანგრევები, XIII ს - | სენაკის მუნიციპალიტეტი | ხორშისერთეული |  |
|  | მთ .ანგელოზების სახ. ეკლესია. მშენებარე | სენაკის მუნიციპალიტეტი | გეჯეთისერთეული |  |
| 19 | წმ. გიორგის სახ. ეკლესიის ნაშთი; წმ. მაცხოვრის სახ. ეკლესიის ნაშთი | სენაკის მუნიციპალიტეტი | უშაფათისერთეული |  |
| 20 | მთ .ანგელოზების სახ. ეკლესია. მშენებარე | სენაკის მუნიციპალიტეტი | გეჯეთისერთეული |  |